Diari Oficial de la Generalitat Valenciana


Sumari del DOGV 4194, del 20-02-2002 (2002/1589)

RESOLUCIÓ de 13 de febrer de 2002, de la Direcció General d'Ordenació i Innovació Educativa i Política Lingüística, per la qual es convoca la celebració de les proves d'accés als cicles formatius de Formació Professional Específica de grau mitjà i grau superior corresponents a l'any 2002.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4194

Data del DOGV
:   20-02-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/1589


Organisme emissor
:   Conselleria de Cultura i Educació

Tipus de document
:   Resolució

RESOLUCIÓ de 13 de febrer de 2002, de la Direcció General d'Ordenació i Innovació Educativa i Política Lingüística, per la qual es convoca la celebració de les proves d'accés als cicles formatius de Formació Professional Específica de grau mitjà i grau superior corresponents a l'any 2002. [2002/A1589]
  
L'Ordre de 14 de març de 2001, de la Conselleria de Cultura i Educació, establix les normes per a la realització de les proves d'accés als cicles formatius de la Formació Professional Específica per als qui no complisquen els requisits acadèmics d'accés directe.
  
La mateixa ordre disposa que la Direcció General d'Ordenació i Innovació Educativa i Política Lingüística convocarà una vegada cada l'any les mencionades proves d'accés als cicles formatius que s'impartisquen a la Comunitat Valenciana.
  
En virtut de les competències que em conferix la disposició primera de l'ordre citada, resolc:
  
Primer. Finalitat
  
La present resolució té com a finalitat convocar la celebració de les proves d'accés als cicles formatius de Formació Professional Específica de grau mitjà i de grau superior per a l'any 2002.
  
Segon. Efectes i validesa de les proves
  
La superació de les proves permet l'accés als cicles formatius als qui no complisquen els requisits acadèmics d'accés directe.
  
Les proves d'accés superades mantindran la seua vigència mentre no es modifiquen els títols i els ensenyaments dels cicles formatius als quals donen accés, i permetran, després de l'obtenció del corresponent certificat, la participació en els procediments d'admissió als dits cicles formatius en tot l'estat.
  
Tercer. Convocatòria
  
Les proves d'accés als cicles formatius, tant de grau mitjà com de grau superior, es realitzaran el dia 8 de juny de 2002, segons l'horari indicat en els punts 9 i 10 d'esta resolució per als cicles de grau mitjà i de grau superior respectivament.
  
Quart. Lloc de celebració
  
Les proves d'accés es realitzaran en els centres docents públics que determinen les direccions territorials de Cultura i Educació.
  
En el tauler d'anuncis de cada direcció territorial s'exposarà la relació de centres de la seua demarcació on podran realitzar-se les proves. Així mateix, es remetrà a cada institut d'Educació Secundària de la respectiva província una còpia de la mencionada relació perquè es faça pública.
  
Els centres designats realitzaran les proves d'accés als cicles que en cada cas es determinen.
  
Quint. Requisits
  
Tota aquella persona que no reunisca els requisits d'accés directe al cicle, podrà concórrer a les proves d'accés a cicles formatius sempre que complisca les següents condicions:
  
- Tindre, com a mínim, 17 anys o complir-los durant l'any 2002, per als cicles de grau mitjà.
  
- Tindre 20 anys d'edat o complir-los durant l'any 2002, per als cicles de grau superior, o bé 18 anys o complir-los també l'any 2002, si acredita estar en possessió del títol de tècnic i desitja accedir a un cicle formatiu de grau superior de la mateixa família professional.
  
Sext. Calendari d'inscripció a les proves
  
El període d'inscripció a les proves d'accés als cicles formatius de grau superior estarà comprés entre els dies 11 i 23 d'abril de 2002, els dos inclosos.
  
En el cas dels cicles formatius de grau mitjà, el termini d'inscripció a les proves d'accés serà també de l'11 al 23 d'abril de 2002, els dos inclosos, (amb independència del calendari ordinari d'admissió de l'alumnat establit en les resolucions de les direccions territorials de Cultura i Educació).
  
Sèptim. Sol·licitud d'inscripció a les proves
  
a) Inscripció a les proves d'accés a cicles formatius de grau mitjà:
  
Les persones interessades en la realització de les proves d'accés als cicles formatius de grau mitjà presentaran la corresponent sol·licitud, d'acord amb el model que s'indica en l'annex I d'esta resolució.
  
b) Inscripció a les proves d'accés a cicles formatius de grau superior:
  
Les persones interessades en la realització de les proves d'accés als cicles formatius de grau superior presentaran la corresponent sol·licitud, d'acord amb el model que s'indica en l'annex II d'esta resolució.
  
En estos dos casos, les sol·licituds d'inscripció a les proves es presentaran en el centre docent, tant públic com privat, en què s'haja sol·licitat, o es vaja a sol·licitar, en primera opció, l'admissió per a cursar un determinat cicle formatiu.
  
Per a efectuar la inscripció a les proves, els aspirants hauran de presentar la documentació següent:
  
- Fotocòpia del document nacional d'identitat o passaport.
  
- Declaració jurada que no es reunixen els requisits d'accés directe, i que, si en el moment de formalitzar la matrícula al cicle reuniren els requisits, renunciarien a l'accés per prova, fins i tot en el cas d'haver-la superat, per a optar a les places d'accés directe. Un model d'esta declaració s'arreplega en l'annex III d'esta resolució.
  
L'alumnat que presente, de l'11 al 23 d'abril de 2002, la sol·licitud d'inscripció a la prova d'accés als cicles formatius de grau mitjà i estiga cursant un programa de garantia social de la modalitat d'Iniciació Professional a la Comunitat Valenciana, haurà d'aportar obligatòriament, fins al dia 27 de juny de 2002 inclòs, el certificat de superació del corresponent programa de garantia social de la modalitat Iniciació Professional, perquè la comissió d'avaluació puga qualificar la seua prova d'accés d'acord amb el que indica el punt 12 d'esta resolució.
  
L'alumnat que presente, de l'11 al 23 d'abril de 2002, la sol·licitud d'inscripció a la prova d'accés als cicles formatius de grau superior i estiga en condicions de complir els requisits indicats en l'apartat 3 de l'article 32 de la Llei Orgànica 1/1990, de 3 d'octubre, d'Ordenació General del Sistema Educatiu, (apartat afegit al dit article segons la redacció establida en l'article 69 de la Llei 55/1999, de 29 de desembre, de Mesures Fiscals, Administratives i d'Ordre Social, publicada en el BOE del 30 de desembre de 1999), és a dir, complir el requisit d'edat (18 anys) i haver obtingut qualificació positiva en tots els mòduls impartits en el centre educatiu i qualificació d'apte en el mòdul de FCT d'un cicle formatiu de grau mitjà de la mateixa família professional a què es pretén accedir, haurà d'aportar obligatòriament, fins al dia 27 de juny de 2002 inclòs, el certificat acadèmic de superació del corresponent cicle formatiu de grau mitjà, perquè la comissió de valoració puga comprovar que es complixen estos dos requisits.
  
En este sentit, els centres receptors de les sol·licituds d'inscripció a les proves d'accés a cicles formatius de grau superior, de l'11 al 23 d'abril de 2002, dels alumnes previstos en l'article 69 de la mencionada Llei 55/1999, de 29 de desembre, que modifica la LOGSE afegint un apartat 3 al seu article 32, realitzaran una inscripció supeditada a l'obtenció del certificat acadèmic de superació del corresponent cicle formatiu de grau mitjà. En la llista provisional i en la llista definitiva dels resultats de les proves, els mencionats alumnes, en el cas d'haver superat el cicle, figuraran amb la qualificació obtinguda en les dites proves.
  
Els centres receptors enviaran, abans del 30 d'abril de 2002, una còpia de les sol·licituds d'inscripció a les proves, al costat de la resta de la documentació aportada, als centres docents públics designats per a realitzar les proves que els corresponguen.
  
Els qui superen la prova d'accés obtindran un certificat de superació (mireu el punt 13 d'esta resolució) que els permetrà optar a la reserva, com a mínim, del 20% de les places del corresponent cicle formatiu en el centre en què realitzen la preinscripció als cicles, tal com establix la normativa d'admissió d'alumnat. Per a això hauran de presentar en el centre receptor el certificat de superació de la prova, i confirmar així la preinscripció, el dia 4 de juliol de 2002 com a data màxima.
  
Els que hagueren superat la prova d'accés en convocatòries anteriors i no complisquen els requisits d'accés directe, podran optar directament a la reserva del 20% de les places indicada en el paràgraf anterior, dins del termini previst per a la preinscripció als cicles formatius. En este cas, les sol·licituds es baremaran al costat de les presentades una vegada superades les proves corresponents a la convocatòria de l'any.
  
Octau. Orientació a l'alumnat
  
Els/les directors/es dels centres docents públics on es realitzen les proves d'accés a cicles formatius, tant de grau mitjà com de grau superior, designaran, entre el professorat dels distints departaments didàctics i/o d'orientació, els qui hauran d'orientar les persones interessades en la seua realització.
  
La dita orientació tindrà com a objecte informar sobre el calendari, l'estructura, els continguts, els criteris d'avaluació i la possibilitat d'exempcions de les dites proves.
  
Nové. Prova d'accés a cicles formatius de grau mitjà
  
- Objectius
  
Els/les aspirants hauran d'acreditar els coneixements i habilitats suficients per a cursar amb aprofitament els dits ensenyaments.
  
El nivell exigible serà el corresponent al de l'Educació Secundària Obligatòria.
  
- Estructura i continguts
  
La prova d'accés als cicles formatius de grau mitjà, comuna a tots ells, constarà únicament d'una part general dividida en dos apartats, A) i B).
  
L'apartat A) inclourà la comprensió i l'expressió de textos escrits amb propietat, autonomia i creativitat al costat de coneixements de Ciències Socials, Geografia i Història.
  
En l'apartat B) es proposarà la resolució d'exercicis de Matemàtiques al costat d'altres coneixements de Tecnologia i Ciències de la Naturalesa.
  
Els continguts d'estos dos apartats estan inclosos en el Decret 47/1992, de 30 de març, (DOGV del 6 d'abril), pel qual s'establix el currículum de l'ESO en la nostra comunitat, modificat pel Decret 164/1996, de 3 de setembre (DOGV del 18 de setembre).
  
- Desenrotllament de les proves
  
La prova d'accés per a l'any 2002 serà realitzada en els centres docents públics de la Comunitat Valenciana que es determinen, el mateix dia i a la mateixa hora, d'acord amb el següent calendari:
  
Dia: 8 de juny de 2002.
  
Horari:
  
09.30 hores: apartat A) (part general). Duració: 2 hores.
  
12.00 hores: Apartat B) (part general). Duració: 2 hores.
  
Deu. Prova d'accés a cicles formatius de grau superior
  
- Objectius
  
Acreditar la maduresa en relació amb matèries comunes i de modalitat del Batxillerat i les capacitats corresponents al camp professional que es tracte.
  
- Estructura i continguts
  
La prova d'accés als cicles formatius de grau superior constarà de dos parts: part general, comuna a tots els cicles de grau superior, i part específica.
  
La part general constarà de dos apartats:
  
Apartat A), on es demanaran respostes argumentades relatives a preguntes sobre continguts de matèries comunes del Batxillerat (Llengua i Literatura i Història), que es formularan després de la lectura comprensiva d'un text.
  
Apartat B), que constarà d'exercicis de Matemàtiques, els continguts dels quals estan inclosos en el currículum de les matèries de Matemàtiques Aplicades a les Ciències Socials I i II.
  
La part específica inclourà continguts de determinades matèries de modalitat o optatives del Batxillerat, segons siga l'opció a què estiga adscrit el cicle formatiu. En l'annex IV s'indiquen les sis opcions en què s'agruparan les proves, les matèries de Batxillerat en què es basaran i els cicles formatius als quals donen accés.
  
El contingut d'estes proves s'adequarà als currículums de les modalitats del Batxillerat d'Arts, Ciències de la Naturalesa i la Salut, Humanitats i Ciències Socials i Tecnologia. (Decret 174/1994, pel qual s'establix el currículum del Batxillerat a la Comunitat Valenciana, publicat en el DOGV del 29.09.1994, i Ordre de 10 de maig de 1995, per la qual s'establixen les matèries optatives del Batxillerat i es regula el seu currículum, publicada en el DOGV del 19.06.1995).
  
- Desenrotllament de les proves
  
La prova d'accés per a l'any 2002 serà realitzada en els centres de la Comunitat Valenciana que es determinen, el mateix dia i a la mateixa hora, d'acord amb el següent calendari:
  
Dia: 8 de juny de 2002.
  
Horari:
  
09.30 hores: Apartat A) (part general). Duració: 1hora 30 minuts.
  
11.30 hores: Apartat B) (part general). Duració: 1hora 30 minuts.
  
15.00 hores: part específica. Duració: 2 hores 30 minuts.
  
Onze. Elaboració de les proves
  
Els exercicis de les proves seran elaborats per l'Àrea d'Ordenació, Innovació i Formació Professional.
  
Dotze. Comissions de coordinació i d'avaluació
  
- Constitució i funcions
  
Es constituirà en cada província una comissió de coordinació formada per:
  
- Un/a inspector/a d'educació, designat/ada pel/per la director/a territorial, que la presidirà.
  
- Un/a professor/a ?tutor/a de cicle formatiu, nomenat/ada pel/per la director/a territorial.
  
Les seues funcions seran:
  
- Remetre les proves al centre o centres de la seua província que hagen de realitzar les proves.
  
- Supervisar el desenrotllament de les proves.
  
- Atendre les consultes que sobre el tema realitzen els centres.
  
La Direcció General d'Ordenació i Innovació Educativa i Política Lingüística convocarà les tres comissions de coordinació provincials a una reunió conjunta per a presentar les diferents proves d'accés. En esta reunió estarà present, almenys, un/a tècnic/a de l'Àrea d'Ordenació, Innovació i Formació Professional, proposat/ada per la Direcció General d'Ordenació i Innovació Educativa i Política Lingüística.
  
En cada un dels centres en què es realitzen les proves s'establirà una comissió d'avaluació, formada per:
  
- El/la president/a, que serà el/la director/a del centre, o si no n'hi ha, un/a professor/a de Secundària o un/a professor/a Tècnic de Formació Professional nomenat pel/per la director/a territorial de Cultura i Educació.
  
- Dos professors/es de cada un dels departaments didàctics relacionats amb les matèries de les proves, nomenats pel/per la director/a territorial de Cultura i Educació, procurant, sempre que siga possible, que pertanguen a la mateixa localitat del centre on es realitzen les proves.
  
- Un vocal, que actuarà com a secretari, nomenat pel/per la director/a territorial de Cultura i Educació.
  
- Es podran incorporar, a proposta de la direcció territorial, els assessors docents que calguen, en funció del nombre d'aspirants.
  
Esta comissió tindrà les següents funcions:
  
- Organització i realització de la prova.
  
- Resolució de les sol·licituds d'exempció.
  
- Correcció i qualificació.
  
- Ompliment de l'acta i publicació de les llistes provisionals i llistes definitives del resultat de les proves.
  
- Resolució de les reclamacions de qualificacions estimades incorrectes.
  
- Qualificació de les proves
  
Per a la qualificació de les proves s'utilitzaran les escales de puntuacions indicades a continuació i es consideraran aptes els exercicis amb qualificació igual o superior a cinc.
  
Qualificació de les proves d'accés a cicles de grau mitjà:
  
Cada un dels apartats que constituïxen la prova es qualificarà entre 0 i 5 punts. La qualificació final serà la corresponent a la suma de les qualificacions d'estos dos apartats.
  
D'acord amb l'Ordre conjunta de 24 de febrer de 2000, de les conselleries de Cultura, Educació i Ciència i d'Ocupació, per la qual es regulen els programes de garantia social a la Comunitat Valenciana, l'alumnat que haja superat un d'estos programes de la modalitat d'Iniciació Professional amb una qualificació igual o superior a 5 i complisca els requisits per a realitzar la prova d'accés als cicles formatius de grau mitjà, disposarà d'una puntuació de partida que se sumarà a l'obtinguda en la prova. La dita puntuació s'obtindrà multiplicant la mitjana aritmètica de les qualificacions obtingudes en cada una de les àrees de Formació Bàsica i de Formació i Orientació Laboral i en cada un dels mòduls que formen l'àrea de Formació Professional Específica, sempre que estes siguen iguals o superiors a 5, pel coeficient 0,1.
  
Qualificació de les proves d'accés a cicles de grau superior:
  
Cada un dels apartats que constituïxen la part general de la prova es qualificarà entre 0 i 5 punts. La qualificació final de la part general serà la corresponent a la suma de les qualificacions d'estos dos apartats.
  
La part específica de la prova es qualificarà entre 0 i 10 punts.
  
Quan l'aspirant haja de realitzar les dos parts, la qualificació global de la dita prova s'obtindrà com la mitjana aritmètica de les qualificacions obtingudes en cada una d'elles, sempre que en cada una haja obtingut una qualificació de 5 punts o superior.
  
Quan l'aspirant haja de realitzar una sola de les parts, per exempció de l'altra, d'acord amb el que especifica el punt 14 d'esta resolució, la qualificació global serà l'obtinguda en ella.
  
Quan l'aspirant estiga exempt/a de la realització de les dos parts de la prova, segons el que especifica el punt 14 d'esta resolució, la qualificació, a efectes de barem per a l'elaboració de la relació d'admesos, serà de 5.
  
L'acta d'avaluació es confeccionarà segons el model que figura en els annexos V-1 i V-2 d'esta resolució. Quan la qualificació siga d'apte es farà constar en la dita acta la puntuació numèrica, expressada amb dos xifres decimals.
  
Les comissions avaluadores remetran una còpia de les actes d'avaluació a les direccions territorials corresponents en el termini màxim de set dies des de la publicació de les llistes definitives.
  
- Publicació de llistes
  
El resultat provisional de les proves es publicarà el dia 28 de juny de 2002 en el tauler d'anuncis dels centres on s'hagen realitzat les proves i, també, en les direccions territorials de Cultura i Educació. La llista definitiva d'aprovats, ordenada per qualificacions, es farà pública, en els mateixos centres i direccions territorials, el dia 3 de juliol de 2002.
  
Tretze. Certificats
  
El/la secretari/ària del centre públic en què es realitzen les proves d'accés expedirà, com a màxim el 3 de juliol de 2002, un certificat a les persones que les hagen superat en la seua totalitat, segons el model que figura en l'annex VI d'esta resolució. En cap cas s'estendrà un certificat parcial de la superació de parts de la prova.
  
En el certificat que s'estenga als qui hagen superat la prova d'accés a cicles formatius de grau mitjà haurà de constar que li permet cursar qualsevol d'ells.
  
En el certificat que s'estenga als que hagen superat la prova d'accés a cicles formatius de grau superior haurà de constar el nom de cada un dels cicles formatius als quals dóna accés, segons les opcions que figuren en l'annex IV de la present resolució. En el certificat que s'estenga als que estant en possessió del títol de tècnic superen la prova d'accés a algun cicle de grau superior de la mateixa família professional sense tindre 20 anys d'edat, d'acord amb el que especifica l'apartat 5 de la present resolució, haurà de constar que només poden accedir als cicles d'eixa mateixa família professional que figuren en l'opció de prova elegida.
  
Els que disposen del certificat de superació de la prova d'accés podran optar a la reserva, com a mínim, del 20% de les places en el centre en què hagen fet la preinscripció als cicles, tal com s'indica en el punt 7 d'esta resolució.
  
Estos certificats seran vàlids, també, perquè les persones que no hagen obtingut plaça puguen sol·licitar l'accés als cicles formatius en convocatòries posteriors. En este cas, la qualificació global expressada en estos certificats serà baremada, al costat de les qualificacions de les persones que resulten aprovades en la convocatòria corresponent, per a assignar les vacants reservades per a l'accés per mitjà de prova.
  
El certificat que s'obtinga després de la superació de la prova d'accés als cicles formatius de grau mitjà i grau superior de Formació Professional Específica, tindrà validesa com a requisit d'accés en tot l'estat, mantenint la seua vigència sempre que no es modifique el títol i els seus corresponents ensenyaments.
  
Catorze. Exempcions
  
- Exempció de la part general de la prova d'accés a cicles de grau superior.
  
Aquelles persones que posseïsquen el certificat d'haver superat totalment la prova d'accés a qualsevol cicle formatiu de grau superior, tindran convalidada la part general de la prova si desitgen accedir a altres cicles formatius que corresponguen a una opció de prova distinta de la que tenen superada.
  
- Exempció de la part específica de la prova d'accés a cicles de grau superior.
  
Els qui acrediten una experiència laboral, d'almenys un any, que es corresponga amb els estudis professionals que es desitge cursar, podran quedar exempts/es de realitzar la part específica de la prova d'accés als cicles de grau superior.
  
Els/les interessats/ades en estes exempcions hauran de fer-ho constar en la sol·licitud d'inscripció indicada en el punt 7 d'esta resolució, que anirà acompanyada dels següents documents:
  
Exempció de la part general:
  
- Certificat d'haver superat totalment la prova d'accés a qualsevol cicle formatiu de grau superior.
  
Exempció de la part específica:
  
a) Certificat de l'empresa en què es faça constar específicament la duració del contracte, l'activitat laboral desenrotllada pel/per la interessat/ada i el nombre d'hores dedicades.
  
b) Certificat de la Tresoreria de la Seguretat Social o de la mutualitat laboral a la qual estiguera afiliat/ada, on conste l'empresa i el període de contractació.
  
Els centres receptors de les sol·licituds d'exempció de la part específica enviaran al centre que haja de realitzar les proves, al costat de l'expedient, un informe elaborat pel departament didàctic de la Família Professional corresponent, i una proposta d'exempció.
  
Els membres de la comissió avaluadora es constituiran en comissió de valoració de la documentació presentada als efectes d'exempcions. El resultat de la seua valoració s'entregarà per mitjà d'un informe al president de la comissió, que haurà de dictar una resolució expressa individualitzada, que serà comunicada a l'aspirant abans del 27 de maig de 2002, i de la qual s'enviarà una còpia al centre que va tramitar la sol·licitud d'exempció. El contingut de la resolució s'adjuntarà a la sol·licitud d'inscripció de l'aspirant per mitjà de la corresponent diligència.
  
En cas de resolució denegatòria, esta haurà de ser motivada i contra ella podrà interposar-se recurs d'alçada davant del/de la director/a territorial corresponent, qui ho resoldrà.
  
Així mateix tots/es els/les aspirants que figuren en la relació d'esportistes d'elit de nivells A i B de la Comunitat Valenciana que es publique en el Diari Oficial de la Generalitat Valenciana, o estiguen en condicions de figurar en la dita relació, amb el certificat previ de la Direcció General de l'Esport, així com els que acrediten la condició d'esportistes d'alt nivell establida en el Reial Decret 1.467 /1997, de 19 de setembre (BOE del 16 d'octubre), estaran exempts de realitzar la part específica de la prova d'accés a cicles formatius de grau superior de la família professional d'Activitats Físiques i Esportives.
  
Quinze. Reclamacions de qualificacions
  
Segons establix el punt 12 d'esta resolució, les comissions d'avaluació seran les encarregades de resoldre les reclamacions sobre les qualificacions de les proves.
  
El termini per a la presentació de reclamacions finalitzarà el dia 2 de juliol de 2002.
  
El procediment de reclamació de qualificacions serà el que establisca la normativa que regula l'exercici del dret de reclamació de qualificacions estimades incorrectes en els nivells d'ensenyaments no universitaris.
  
Setze. Indemnitzacions
  
Els/les professors/es que formen part de les comissions de coordinació i de les comissions avaluadores establides en la present resolució, tindran dret a les indemnitzacions establides legalment, a càrrec del capítol II de la secció 09, servei 04, Programa 421.30. A l'efecte, es farà el que disposa la Secció Segona, article 10, Gratificacions per assistències i per serveis de caràcter específic regulades pel Decret 24/1997, d'11 de febrer, del Govern Valencià (DOGV del 17), sobre indemnitzacions per raó de servei i serveis extraordinaris incloses en l'apartat c) de l'annex.
  
Contra la present resolució, que no esgota la via administrativa, es podrà interposar recurs d'alçada davant del conseller de Cultura i Educació en el termini d'un mes a comptar des de l'endemà de la seua publicació en el Diari Oficial de la Generalitat Valenciana, de conformitat amb els articles 114 i 115 de la Llei 30/1992, redacció donada per la Llei 4/1999, de Règim Jurídic de les Administracions Públiques i del Procediment Administratiu Comú.
  
València, 13 de febrer de 2002.- El director general d'Ordenació i Innovació Educativa i Política Lingüística: Josep Vicent Felip i Monlleó
  
ANNEX I
  
Cicles formatius de grau mitjà
  
Full d'inscripció a la prova d'accés
  
Dades personals
  
Cognoms ...
  
Nom ...
  
DNI ...
  
Nascut a ...
  
Província ...
  
Dia ... Mes ... Any ...
  
Domicili ...
  
Localitat ....
  
Tel ...
  
EXPOSA:
  
Que al no complir els requisits acadèmics que donen accés directe als cicles formatius de grau mitjà, però sí el requisit d'edat que és necessari per a concórrer a la prova d'accés:
  
Tindre 17 anys o complir-los en l'any 2002.
  
SOL·LICITA / SOLICITA:
  
Ser inscrit/a en la prova d'accés als cicles formatius de grau mitjà que es celebrarà el dia 8 de juny de 2002
  
Adjunta la següent documentació:
  
Fotocòpia del DNI o passaport
  
Declaració jurada (annex III de la present resolució)
  
Certificació o fotocòpia compulsada, d'haver superat un PGS de la modalitat Iniciació Professional
  
Certificació d'estar cursant un PGS de la modalitat Iniciació Professional (en este cas, abans del dia 27 de juny haurà d'aportar, a la corresponent comissió d'avaluació, el justificant d'haver superat el mencionat PGS)
  
..., ... d ... de 2002
  
(Segell i data )
  
El/la sol·licitant /